b'\n_START_ARTICLE_\nBj\xc3\xb8rnholt (Jondalen)\n_START_PARAGRAPH_\nBj\xc3\xb8rnholt er et omr\xc3\xa5de og en g\xc3\xa5rd i Jondalen i n\xc3\xa5v\xc3\xa6rende Kongsberg kommune, rundt 8 km. nordvest for Kongsberg sentrum. G\xc3\xa5rden har gitt navn til Bj\xc3\xb8rnholtveien, den viktigste veien i Jondalen nord for Jondalselva, og har g\xc3\xa5rdsnummer 135 og bruksnummer 16. Bj\xc3\xb8rnholt ligger rundt 400 meter nord for Jondalen kirke, p\xc3\xa5 den andre siden av Jondalselva. I tillegg til Bj\xc3\xb8rnholt g\xc3\xa5rd ligger det ogs\xc3\xa5 noen andre eneboliger der._NEWLINE_Stedsnavnet er offisielt skrevet Bj\xc3\xb8rnholt. Historisk ble ogs\xc3\xa5 skrivem\xc3\xa5ten Bj\xc3\xb8rnholdt benyttet. Etymologien er enten dyrenavnet bj\xc3\xb8rn eller mannsnavnet Bj\xc3\xb8rn (som kommer av dyrenavnet) og holt (dvs. en liten skog). G\xc3\xa5rden Bj\xc3\xb8rnholt er hvertfall kjent siden 1700-tallet. I likhet med andre g\xc3\xa5rder i Jondalen var g\xc3\xa5rden i mye av sin historie eid og bebodd av personer knyttet til Kongsberg S\xc3\xb8lvverk. I 1763 var det skifte etter Arne Bj\xc3\xb8rgesen p\xc3\xa5 Bj\xc3\xb8rnholt og s\xc3\xb8nnen Arne Arnesen overtok g\xc3\xa5rden. I 1798 var det skifte etter Arne Arnesen og ved folketellingen i 1801 bodde s\xc3\xb8nnen Nikolai Arnesen p\xc3\xa5 Bj\xc3\xb8rnholt sammen med kona Lusi Trulsdatter og fem barn. Siden ble s\xc3\xb8nnen Ole Arnesen eier. Han skj\xc3\xb8tet g\xc3\xa5rden over til Nikolai Olsen Primskot i 1858. Han d\xc3\xb8de kort tid etter og \xc3\xa5ret etter ble Jon Ketilsen Torsdalen eier. Han solgte eiendommen til (Peder) Bernhard Pedersen fra nabog\xc3\xa5rden Petersbr\xc3\xa5ten (1839\xe2\x80\x931901) i 1861. Ved folketellingen i 1865 var sistnevnte, Bernhard Pedersen Bj\xc3\xb8rnholt, 27 \xc3\xa5r og Gaardbruger og Selveier p\xc3\xa5 Bj\xc3\xb8rnholt og bodde der sammen med kona Gunhild J\xc3\xb8rgensdatter (1841\xe2\x80\x931905) p\xc3\xa5 25 \xc3\xa5r, deres tre sm\xc3\xa5 barn og tjenestejenta J\xc3\xb8ran Olsdatter p\xc3\xa5 20. Bernhard Pedersen Bj\xc3\xb8rnholt arbeidet ogs\xc3\xa5 ved s\xc3\xb8lvverket p\xc3\xa5 Vinoren og drev i tillegg g\xc3\xa5rden. Hans mormor Anne Kristine Bryn(d) var kusine til eidsvollsmannen Thomas Bryn, og var datter av stiger ved Kongsberg S\xc3\xb8lvverk Thore Thomesen Bryn(d) og Barbro Frisch. Ektefellen Gunhild var etterkommer i mannslinjen av fogd i Gudbrandsdalen og senere r\xc3\xa5dmann i Oslo Jacob Stockfleth, og som enke solgte hun g\xc3\xa5rden Bj\xc3\xb8rnholt i 1903 til Guttorm Sondresen Lofthus. Han solgte igjen til Ketil Gudbrandsen Aasland i 1911. I 1935 ble g\xc3\xa5rden solgt p\xc3\xa5 tvangsauksjon og forrige eiers s\xc3\xb8nn Kristian Ketilsen Aasland fikk tilslaget.'